Grondbesetters steeds in reservaat; paaie afgesper | Maroela Media
Die toneel Vrydag (10 Junie 2016) in die Dinokeng-wildsreservaat. Foto: Verskaf
Vermeende grondbesetters naby die Kwalata Lodge in die Dinokeng-wildsreservaat noord van Pretoria, het Vrydag glo 'n openbare pad wat deur die reservaat loop met klippe afgesper, bande aan die brand gesteek en voortgegaan om bome uit te kap op die grond wat hulle wil beset.
Maroela Media het vroeër berig honderde inwoners, vermoedelik van omliggende informele nedersettings, het Woensdag by die stuk grond naby die lodge opgedaag, begin bome afkap, plante uittrek en die grond begin gelykmaak om hul huise daarop te bou.
Riaan Olivier, hoof van die plaaslike gemeenskapspolisiëringforum (GPF), het Vrydag aan Maroela Media gesê ten spyte daarvan dat 'n saak van onwettige grondbesetting by die plaaslike polisiestasie aanhangig gemaak is, het die situasie oornag vererger. "Die pad is nou afgesper en jy kan op 'n afstand sien hoe hulle goed brand. Ek is te bang om nader te ry omdat ek bang is dat hulle my motor met klippe sal bestook," het hy gesê. "Hulle het ook nou die heinings tussen die stuk grond en die reservaat afgebreek en beset nou van die grond in die wildreservaat."
Volgens Olivier sou daar Vrydagoggend 'n vergadering met die polisie en beamptes van die Tshwane-metro gehou word om 'n oplossing vir die saak te bewerkstellig. "Ek besef dit is 'n moeilike situasie. Die hofinterdik wat ons aangevra het sal waarskynlik vandag uitgereik word en as die polisie begin om die mense te verwyder, sal daar beslis betogings wees en kan dinge gewelddadig raak. Maar ons as private grondeienaars sal nie net sit en toekyk hoe ons grond onwettig oorgeneem word nie."
Olivier het gesê daar is tans meer as 400 besetters op die ongeveer 25 ha stuk grond doenig.
Kapt. Sarah Lesabane, woordvoerder van die polisie, het aan Maroela Media bevestig dat die besetters steeds op die stuk grond saamdrom, maar het gesê niemand het nog begin om hul huise daar op te rig nie. "Die polisie is in die gebied om die situasie te monitor, maar niemand het nog op die grond begin plak nie. Polisiebeamptes sal voorlopig deurentyd op die toneel bly," het sy gesê.
Olivier het Donderdag gesê van die grondbesetters beweer dat die grond deur die ANC aan hulle gegee is, maar 'n plaaslike ANC-raadslid het dit ontken. "Ek dink hier is beslis 'n paar opportuniste in hierdie groep. Hulle wil ook vir hulle 'n stuk van die grond vat en dit dan vir duisende rande aan iemand anders verkoop," het hy gesê.
Maar is daar nie 'n paar leeus en renosters in die omgewing nie!
Ja nee paar honger leeus sal die ding doen. Kyk dat hulle net kan dink hulle kan als vat gaan my verstand te bowe.
Mense waar gaan dit eindig.
Wat doen die polisie omtrent beskadiging van eiendom en betreding – dit is tog albei misdrywe?
Hierdie situasie moet fyn dop gehou word dit gaan aanleiding gee hoe sulke sake in toekoms hanteer gaan word.Die blatantheid van die mense se houding grief mens in jou wese en geweld wat daarmee gepaard gaan. Sterke aan grondeienaar al wat u kan doen is om op u regte te staan en hoop die wet regverdig toe gepas sal word.
Dit is belaglik!!!! Waar het jy gesien jy vat / beset net eenvoudig ander mense se eiendom omdat jy nou besluit het jy wil dit hê! Te hel of dit aan jou behoor of nie, en of jy daarvoor gewerk het of nie. Waar is die eienaars van Dinokeng? Hoekom tree hulle nie in nie?